
Сістэма работы ўстановы адукацыі па папулярызацыі і пашырэнні сферы выкарыстання беларускай мовы

Родная мова, цудоўная мова! 
Ты нашых думак уток і аснова!
У. Дубоўка

   “Усе найгалоўнейшыя замежныя мовы можна вывучыць за шэсць гадоў, але для вывучэння сваёй роднай мовы недастаткова і цэлага жыцця”, - адзначаў  Вальтэр. Гэтыя словы асабліва актуальныя ў нашы дні, калі мы вывучаем родную мову ва ўмовах двухмоўя, жывём у рускамоўным грамадстве. Школьных гадзін, адведзеных на вывучэнне роднай мовы, недастаткова для таго, каб пазнаёміцца з усім багаццем беларускай мовы і літаратуры. Спрыяць пашырэнню межаў школьнай праграмы, стварэнню умоў для развіцця пазнавальнай актыўнасці і творчых здольнасцей вучняў, а таксама папулярызацыі беларускай мовы здольна пазакласная работа.
Згодна з планам работы МА настаўнікаў прадметаў гуманітарнага цыкла ДУА “Сярэдняя школа № 19 г. Магілёва” кожны год распрацоўваецца план мерапрыемстваў па папулярызацыі і пашырэнні сферы выкарыстання беларускай мовы. 
    У план уключаюцца мерапрыемствы розных форм правядзення: віктарыны, падарожжы, экскурсіі, выставы, тэматычныя гадзіны ў бібліятэцы, інформ-дайджэсты, гульні, конкурсы, літаратурна-музычныя гасцёўні, вечары гульняў, выпуск газет, інсцэніроўкі і інш. План складаецца ў супрацоўніцтве са школьнай і раённай бібліятэкамі, з настаўнікамі пачатковых класаў, з педагогамі-арганізатарамі. 
    Мэтай правядзення мерапрыемстваў па папулярызацыі беларускай мовы з’яўляецца  імкненне зацікавіць беларускай мовай і літаратурай не толькі вучняў, але і іх бацькоў, і настаўнікаў іншых прадметаў. 
     Штотыдзень па чацвяргах у нашай школе арганізаваны адзіны дзень беларускага маўлення. Згодна з планам настаўнікі беларускай мовы і літаратуры ў гэты дзень стараюцца напоўніць калідоры і класы школы гукамі роднай мовы. На перапынках гучаць запісы беларускіх песень, вучні гуляюць у беларускія народныя гульні. А настаўнікі іншых прадметаў у гэты дзень пачынаюць урокі з прывітання на роднай мове.
    Традыцыйным стала правядзенне па чацвяргах віктарыны “У роднай мовы роднае карэнне”, конкурсаў інсцэніровак казак і баек, book-пляцовак “Талент шчодры, непаўторны”, паэтычных хвілінак “Мой родны кут, як ты мне мілы!..”, хіт-парада па-беларуску, конкурсу “Адгадай мелодыю”, акцый “Смак роднай мовы” і “Маё любімае слова на роднай мове”.
	Асаблівым днём для настаўнікаў і вучняў школы становіцца Дзень роднай мовы, які адзначаецца 21 лютага. У гэты дзень вучні актыўна прымаюць удзел у флэшмобе “Рускай мове дай разгрузку – размаўляй па-беларуску!”. А вучні старэйшых класаў з мэтай папулярызацыі беларускай мовы і пашырэння ведаў пра яе багацце ладзяць інформ-дайджэсты для вучняў пачатковых класаў “Багата, родная ты мова!”
          Беларуская мова і літаратура літаральна выходзіць за межы кабінетаў падчас правядзення Тыдня беларускай мовы і літаратуры, які праходзіць  пад дэвізам “З любоўю да роднага слова”. На працягу тыдня вучні наведваюць беларускамоўныя спектаклі ў тэатрах, беларускамоўныя выставы ў музеях, ладзяць інсцэніроўкі літаратурных твораў. З нецярпеннем чакаюць вучні запрашэння на пазакласныя мерапрыемствы: гульню-конкурс  “Разумнікі і разумніцы”, інтэрактыўную віктарыну “Чароўны квадрат”, гульню-квэст “Люблю мой край”, інтэлектуальную гульню “Хто хоча стаць выдатнікам”, конкурс рытарычнага майстэрства “Мне засталася спадчына” і інш. Падчас мерапрыемстваў у рамках Тыдня беларускай мовы і літаратуры вучні  могуць прадэманстраваць не толькі свае інтэлектуальныя, але і творчыя, акцёрскія, лідарскія здольнасці. Самыя актыўныя ўдзельнікі ўзнагароджваюцца па выніках Тыдня граматамі і падзякамі.
      	Адным з прыярытэтных накірункаў пашырэння сферы выкарыстання беларускай мовы і знаёмства з беларускімі народнымі традыцыямі стала правядзенне народных каляндарных святаў. Так, у студзені   ў час святкавання Каляд вучні прымаюць удзел у школьным вечары гульняў “Ішла Каляда калядуючы”, падчас якога да нас прыходзяць калядоўшчыкі, мы спяваем калядныя песні, гуляем у гульні, водзім карагоды, частуемся прысмакамі. Вясной падчас святкавання Масленіцы мы праводзім мерапрыемства “А ў нас сёння Масленіца!”, дзе спяваем масленічныя песні, сустракаем вясну, адгадваем загадкі на “блінах” і, безумоўна, частуемся сапраўднымі смачнымі блінамі. А восенню падчас Піліпаўкі мы запрашаем вучняў на вячоркі “Скарбы роднага краю”, дзе расказваем казкі, гуляем у народныя гульні і таксама бліжэй знаёмімся са скарбамі беларускага фальклору.
	      Адным з асноўных накірункаў нашай працы па папулярызацыі і пашырэнні сферы выкарыстання беларускай мовы з’яўляецца святкаванне юбілейных дат з дня нараджэння пісьменнікаў. Гэта і святкаванне 125-годдзя з дня нараджэння Максіма Багдановіча, і 135-годдзе з дня нараджэння Якуба Коласа і Янкі Купалы, і 85-годдзе з дня нараджэння У. Караткевіча. З нагоды юбілейных дат у школе наладжваюцца літаратурна-музычныя гасцёўні, літаратурныя вечары, конкурсы чытальнікаў вершаў, выпуск насценных газет, буклетаў, конкурс прэзентацый і інш. Наведалі мы і Музей  У. С. Караткевіча ў Оршы, і Літаратурны музей Янкі Купалы ў Ляўках. Трэба сказаць, што такія падарожжы садзейнічаюць не толькі знаёмству з жыццём і творчасцю пісьменнікаў, але і спрыяюць станаўленню добрых сяброўскіх адносін паміж вучнямі і настаўнікамі. 
     Таксама з мэтай знаёмства з родным краем наведалі мы і гарады Шклоў, Бялынічы, Мсціслаўль, Копысь, дзе мелі магчымасць не толькі пазнаёміцца з гісторыяй і прыгажосцю горада, але і даведацца, якія знакамітыя пісьменнікі і дзеячы культуры нарадзіліся і жылі ў гэтых гарадах.
     Асабліва палюбіліся вучням такія формы пазакласнай работы, як квэст “Знайдзі клад”, калі для выканання заданняў па беларускай мове і літаратуры ім трэба выйсці за межы школы і бліжэй пазнаёміцца з гісторыяй і прыродай мікрараёна, а таксама пошукавая экспедыцыя “Іх імёнамі названы”, бо толькі ў нашым мікрараёне ёсць вуліцы Францыска Скарыны, Льва Сапегі, Цішкі Гартнага, Каліноўскага, Грунвальдская.
     Традыцыйным у першую суботу верасня ў нашай школе стала правядзенне Дня беларускага пісьменства, а 21 сакавіка ў Сусветны дзень паэзіі – конкурсу юных паэтаў “Спроба пяра”. Такія мерапрыемствы спрыяюць фарміраванню творчых здольнасцей вучняў, развіццю крэатыўнасці і камунікабельнасці. 
     Імкнёмся мы зацікавіць беларускай мовай і літаратурай і бацькоў. Пры правядзенні ўрокаў беларускай літаратуры стараемся падбіраць такое дамашняе заданне, якое немагчыма выканаць без удзелу бацькоў. Гэта і састаўленне радаводнага дрэва, і сачыненне “Рэха вайны ў летапісе маёй сям’і”, і запіс беларускіх народных песень і рэцэптаў беларускай кухні. Рэгулярна ў фае школы наладжваем для бацькоў акцыі і выставы. З задавальненнем вучні перадаюць бацькам і віншаванні на роднай мове з нагоды розных свят.
     Таксама  не забываем і пра такую ўдзячную аўдыторыю, як настаўнікі іншых прадметаў. Так, падчас святкавання 135-годдзя з дня нараджэння Якуба Коласа настаўнікі чыталі на памяць вершы народнага песняра, прымалі ўдзел у акцыі “Гавары са мной па-беларуску”. Рэгулярна для настаўнікаў арганізуюцца кансультацыі, педагагічныя гасцёўні, book-пляцоўкі, распаўсюджванне інфармацыйных лістовак і інш.
     На працягу навучальнага года рэгулярна абнаўляецца інфармацыя на стэндах у кабінеце беларускай мовы і літаратуры, наладжваецца выпуск газет да міжнародных святаў і юбілеяў пісьменнікаў, арганізоўваюцца экскурсіі для вучняў пачатковых класаў па этнаграфічным кутку ў кабінеце беларускай мовы і літаратуры.  
     У нашай школе вучыцца шмат таленавітых вучняў, якія спяваюць песні на беларускай мове, іграюць на беларускіх народных інструментах, танцуюць. Радасна, што свой талент яны праяўляюць на разнастайных канцэртах як у школе, так і ў горадзе.
         Інфармацыя аб правядзенні мерапрыемстваў па папулярызацыі і пашырэнні сферы выкарыстання беларускай мовы рэгулярна размяшчаецца на сайце ўстановы адукацыі, а таксама неаднаразова друкавалася на старонках газеты “Веснік Магілёва”.     
[bookmark: _GoBack]        Адчуваць сябе беларусам, карыстацца роднай мовай у паўсядзённым жыцці, чытаць беларускую літаратуру, ствараць свае творы на беларускай мове, захоўваць беларускую самавітасць і цікавіцца здабыткамі беларускай культуры – у гэтым мы, настаўнікі беларускай мовы і літаратуры, бачым задачу папулярызацыі беларускай мовы і літаратуры. Такая работа   інтэлектуальна і духоўна абагачае як вучняў і іх бацькоў, так і нас, настаўнікаў.

